ΛΟΓΟΤΕΧΝΙΑ Β΄ΛΥΚΕΙΟΥ

« Η ΜΑΡΙΝΑ ΤΩΝ ΒΡΑΧΩΝ», Οδ. Ελύτη.

ΔΙΑΓΡΑΜΜΑΤΙΚΗ ΠΑΡΟΥΣΙΑΣΗ

**ΤΟ ΠΟΙΗΜΑ** ανήκει στη συλλογή ‘ Προσανατολισμοί.΄

**Ο ποιητής**, επηρεασμένος από τις αρχές του Υπερρεαλισμού, στηρίζεται κυρίως στο υλικό των εικόνων και των λέξεων. Κύριο γνώρισμα των εικόνων και των λέξεων που χρησιμοποιεί είναι η συναισθηματική φόρτιση και πολλές φορές η κάποια ασάφεια στις λέξεις όσον αφορά το νοηματικό τους φορτίο και το ακριβές εικονικό τους περίγραμμα. Κυριαρχεί παντοδύναμη η φαντασία, υποταγμένη στο όνειρο και το ασυνείδητο.

Συνηθίζει να αντλεί το υλικό των λέξεων και των εικόνων από τη φύση και ιδιαίτερα το ελληνικό θαλασσινό – νησιωτικό τοπίο… **Ήλιος και Θάλασσα…**

**ΤΟ ΠΟΙΗΜΑ** χωρίζεται από τον ίδιο τον ποιητή σε έξι ενότητες. Στη ‘Μαρίνα των βράχων ‘συνομιλεί με ένα φανταστικό γυναικείο πρόσωπο, τη Μαρίνα. Η Μαρίνα αποτελεί, όπως συνάγεται, ένα αρχέτυπο νεότητας και ομορφιάς, μια θαλασσινή νεράϊδα. Διαλέγεται νοερά με την ηρωίδα του και χρησιμοποιεί επαναλαμβανόμενα κάποιους στίχους, ως κυρίαρχα μοτίβα…**’’Μα πού γύριζες, έχεις μια γεύση τρικυμίας στα χείλη…’’**

**Ο ποιητής** **βρίσκεται** **σε μια ψυχική έξαρση** και ευφορία. **Διαλέγεται νοερά με το** **πλάσμα της φαντασίας του** τη Μαρίνα των βράχων, **με μια διάθεση** κατά βάθος, **ιδιαίτερα ερωτική.** **Το γυναικείο πρότυπο της αιώνιας νεότητας και ομορφιάς,** κυριαρχεί γενικότερα στην ποίηση του Οδ.Ελύτη.

**ΤΟ ΠΟΙΗΜΑ ‘ Η ΜΑΡΙΝΑ ΤΩΝ ΒΡΑΧΩΝ** ‘ είναι **εμφανώς λυρικό, με υπερρεαλιστικό χαρακτήρα.** Κυριαρχούν ισχυρές και εντυπωσιακές εικόνες, τολμηροί συνδυασμοί λέξεων και ένα συναίσθημα ψυχικής ευφορίας και έκπληξης.

**Αποτελεί, αναμφίβολα, ένα από τα ωραιότερα ποιήματα του Οδ.Ελύτη.**